Ďurkovský, Andrej, poslanec NR SR (2010-12-08):
Vážený pán predseda, dámy a páni, pán minister, dovoľte mi zareagovať možno na niektoré pripomienky alebo názory, ktoré tu boli predložené. Ja mám, samozrejme, ten pohľad ešte stále trochu z iného zorného uhla, nielen z toho všeobecného, ale z hľadiska priameho dopadu tohto projektu v rámci Bratislavy ako hlavného mesta. Celý tento projekt vznikol tým spôsobom, že investori, ktorí mimochodom vo svojej podstate prišli s prvým veľkým investičným celkom do Bratislavy, ktorý bol Polus, v čase, kedy nám ešte nikto nedôveroval z hľadiska ekonomického prostredia, prišli tentokrát s iným názorom. Prišli s názorom vybudovať megakasíno ako rekreačno-kongresový komplex. Hneď na začiatku konštatovali, že hlavná a nosná idea tohto projektu sa jedná o megakasíno. Tak, ako tu bolo povedané, v prípade, že by boli nútení odstúpiť od zámeru vybudovať megakasíno, boli by nútení odstúpiť i od projektu vybudovať kongresové a zábavné centrum. Zo strany hlavného mesta sme im predniesli jednoznačný názor, aby pristúpili práve k tej druhej časti investície, ktorú mesto potrebuje rovnako a doposiaľ nenašlo investora na to, aby tu takýto zábavný park vybudovali. Nie, ten zámer jednoznačne bol odmietnutý z tohto pohľadu. Jasne to dokumentuje to, že investor je orientovaný predovšetkým na hazardné hry. Ten problém hazardných hier je na jednej strane, to čo spomínal Julko Brocka a Janka Žitňanská, v súvislosti s dopadom na psychiku, na gamblerstvo, na všetky negatívne skutočnosti, ktoré majú vplyv na jednotlivcov, či našich, či tých, ktorí tam chodia hrávať. Ale, dámy a páni, je tu ešte jeden veľmi dôležitý moment. A ten moment je dopad tejto investície z hľadiska infraštruktúry na celé mesto. Pri diskusiách s rôznymi záujmovými skupinami, keď to mám povedať tak, to znamená, na jednej strane investor prišiel a tlačil ten projekt, na druhej strane bola záujmová skupina zo strany signatárov petície. Treba jasne povedať, že existujú vo svete skupiny, ktoré dovážajú hráčov na konkrétne hráčske miesta, ktorí prídu na toto miesto len preto, aby hrali, aby využili možnosť gamblerstva, doslova do písmena bez toho, že by mali záujem nejako spoznať okolie tohto miesta a zoznámiť sa v rámci turistiky s kultúrnymi danosťami miesta a podobne. To znamená, týmto spôsobom sa uvažuje v tomto projekte tiež o dovážaní takýchto turistov, ktorí by do tohto komplexu prichádzali len hrať. Presne to, čo hovorila pani poslankyňa Žitňanská, je zámer zo strany aj Maďarska, aj Rakúska, ani nie zámer, respektíve je to skutočnosť, že tieto projekty odmietajú. Tvrdo ich odmietajú a posúvajú na územie iných štátov. Je na nás ako sa rozhodneme a ako budeme postupovať proti tomuto projektu. Ja by som vás chcel všetkých vyzvať a požiadať, aby ste tento vládny návrh zákona podporili aj z iného pohľadu. V súčasnosti, a takisto viacerí ste to spomínali, existuje legislatíva, ktorá hovorí o schvaľovaní a povoľovaní hracích automatov. Je to prenesený výkon štátnej správy, ktorú štát delegoval na jednotlivé mestá a obce, ale príslušný starosta alebo primátor nemá jednoducho šancu pri splnení všetkých zákonných podmienok, aby takýto automat v príslušnom zariadení nepodpísal. Práve to je to „b“, ktoré my budeme musieť dopovedať pri komplexnom systémovom riešení gamblerstva, hracej vášne ako takej pri komplexnom riešení týchto zákonov. Ten počet týchto automatov narastá, priatelia. A narastá, dovolím si povedať, geometrickým radom. Prečo je to tak, to je to, čo spomínal, myslím, aj pán poslanec Glváč. Nie je to, že by ľudia, ktorí jednoducho nemajú finančné prostriedky, že by nešli hrať. Práve naopak, títo ľudia v domnení, že ľahkým spôsobom sa môžu dostať rýchlou cestou, práve vtedy, keď nemajú finančné prostriedky, k väčším obnosom, využívajú formu hracích automatov. Je jednoznačne dokázané, že práve v čase ekonomických problémov, krízy, tento druh „športu“ je veľmi, veľmi využívaný práve u nižších sociálnych skupín. A to je rovnako nebezpečenstvo pre celú našu spoločnosť. Pán poslanec Brocka tu citoval, a tým by som viac-menej chcel skončiť, povedal, že signatári boli úspešní v boji so samosprávou. No treba povedať, že samospráva ešte skôr tento projekt znegovala práve prístupom z titulu územného plánu. Projekt našťastie nespĺňal atribúty územného plánu. Nemohol byť povolený a ja verím, že ani v budúcnosti nebude povolený. Ale, aby sa takéto projekty nepresťahovali, ako povedal môj kolega, pán prešovský primátor: „Tak mi pošli tento projekt k nám do Prešova, my ho zrealizujeme.“ Aby sa tento projekt nezrealizoval na ktoromkoľvek území našej krajiny, je potrebné prijať aj takýto zákon, ako vláda navrhuje. Ďakujem pekne, a verím, že tento návrh zákona podporíte. (Potlesk.)